আদিল হোসেন নোবেল

নোবেল (জন্ম: ২০ ডিসেম্বর ১৯৬৮ ) একজন বাংলাদেশী মডেল। তার পুরো নাম আদিল হোসেন নোবেল। তিনি চট্টগ্রাম শহরে জন্মগ্রহণ করেন। মডেলিং এর পাশাপাশি তিনি কিছু টিভি নাটকে অভিনয় করেছেন। তিনি ভীট চ্যানেল আই ফিমেল মডেল হান্ট'' অনুষ্ঠানের বিচারক ছিলেন। তিনি ছয়বার তারকা জরিপে সেরা মডেল হিসেবে মেরিল-প্রথম আলো পুরস্কার অর্জন করেন।

 প্রাথমিক জীবন 
নোবেল চট্টগ্রামে জন্মগ্রহণ করেন এবং সেখানেই বেড়ে ওঠেন। ১৯৮৯ সালে চট্টগ্রাম কলেজ থেকে স্নাতক সম্পন্ন করে ঢাকা চলে আসেন। তিনি ভিক্টোরিয়া ইউনিভার্সিটি থেকে এমবিএ সম্পন্ন করেন। এছাড়া তিনি সিঙ্গাপুর ইনস্টিটিউট অব ম্যানেজমেন্ট, ইন্ডিয়ান ইনস্টিটিউট অব ম্যানেজমেন্ট এবং জেভিয়ার লেবার রিলেশনস ইনস্টিটিউট থেকে ‘কি অ্যাকাউন্টস ম্যানেজমেন্ট’-এর ওপর উচ্চতর প্রশিক্ষণ নিয়েছেন। ছাত্র অবস্থায় মডেল হিসেবে কাজ করার জন্য তার এক কাজিন তাকে পরামর্শ। জনপ্রিয় অভিনেতা ও বিজ্ঞাপন নির্মাতা আফজাল হোসেন নির্মিত স্প্রাইটের একটি বিজ্ঞাপনে তিনি প্রথম কাজ করেন। টেকনিক্যাল কারণে ওই বিজ্ঞাপনটি প্রচার হয়নি। আফজাল হোসেনের নির্দেশনায় ‘আজাদ বলপেন’র ‘Lonely Day, Lonely Night’ বিজ্ঞাপনটি নোবেলের প্রথম ব্যাপক দর্শকপ্রিয় বিজ্ঞাপন।

 কর্মজীবন 
১৯৯১ সালে ফ্যাশন শো-এর মাধ্যমে নোবেল তার কর্মজীবন জীবন শুরু করেন। তার করা টেলিভিশন বিজ্ঞাপনগুলোর মধ্যে রয়েছে এইচআরসি চা, আজাদ বলপয়েন্ট কলম, আরসি কোলা, পাকিজা শাড়ী, কেয়া সাবান, কেয়া লিপ জেল এবং এশিয়ান পেইন্ট। নোবেল এবং আরেক অভিনেত্রী মৌ একসময় টেলিভিশন মডেলিং-এ জনপ্রিয় জুটি ছিলেন।

মডেলিং এর সাথে সাথে তিনি কিছু টিভি নাটকে অভিনয় করেছেন। তার প্রথম নাটক প্রাচীর পেরিয়ে, যেটি বাংলাদেশের প্রথম প্যাকেজ টিভি নাটক। নাটকটি ১৯৯৫ সালে বাংলাদেশ টেলিভিশনে প্রচারিত হয়। তিনি লেখক কাজী আনোয়ার হোসেনের জনপ্রিয় চরিত্র মাসুদ রানা চরিত্রেও অভিনয় করেন।

নোবেল ১৯৯৩ সালে এমজিএইচ গ্রুপের জাহাজ বিভাগে যোগ দেন। ১৯৯৬ সালের জুলাইয়ে তিনি কোটস বাংলাদেশ লিমিটেডে যোগ দেন। তিনি কোটস বাংলাদেশ লিমিটিডের মার্কেটিং সার্ভিসের জেনারেল ম্যানেজার নিযুক্ত হন। ২০১০ সালে তিনি ওয়ারিদ টেলিকম লিমিটেডের (বর্তমানে এয়ারটেল) বিপণন বিভাগে হেড কর্পোরেট এবং এসএমই সেলস হিসেবে নিযুক্ত হন। বর্তমানে নোবেল রবির সেলস অ্যান্ড মার্কেটিং ডিপার্টমেন্টে ‘হেড অব এন্টারপ্রাইজ বিজনেস’ হিসেবে কর্মরত আছেন।

নোবেল ভিট-চ্যানেল আই ফিমেল মডেল হান্ট প্রতিযোগিতার বিচারক ছিলেন। এছাড়া লাক্স চ্যানেল আই সুপারস্টারের অতিথি বিচারকও ছিলেন।

 পুরস্কার ও মনোনয়ন 
নোবেল ছয়বার তারকা জরিপে সেরা মডেল হিসেবে মেরিল-প্রথম আলো পুরস্কার ও দুইবার সিজেএফবি পারফরম্যান্স পুরস্কার অর্জন করেন।
 বছর পুরস্কার বিভাগ মনোনীত কর্ম ফলাফল  ১৯৯৯ ১ম মেরিল-প্রথম আলো পুরস্কার সেরা মডেল (পুরুষ) -   ২০০০ ২য় মেরিল-প্রথম আলো পুরস্কার -   ২০০১ ৩য় মেরিল-প্রথম আলো পুরস্কার -   ২০০২ ৪র্থ মেরিল-প্রথম আলো পুরস্কার কেয়া হারবাল   ২০০৩ ৫ম মেরিল-প্রথম আলো পুরস্কার কেয়া সুপার বিউটি সোপ  ২০০৪ ১ম বিনোদন বিচিত্রা পুরস্কার শ্রেষ্ঠ মডেল (পুরুষ) -   ৬ষ্ঠ মেরিল-প্রথম আলো পুরস্কার আরসি কোলা   ৫ম সিজেএফবি পারফরম্যান্স পুরস্কার   ২০০৫ ৭ম মেরিল-প্রথম আলো পুরস্কার আরসি কোলা   ২০০৭ ৯ম মেরিল-প্রথম আলো পুরস্কার কেয়া লাইফগার্ড  ৮ম সিজেএফবি পারফরম্যান্স পুরস্কার -   ২০০৮ ১০ম মেরিল-প্রথম আলো পুরস্কার ড্যানিশ বিস্কুট 

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:২০শ শতাব্দীর বাংলাদেশী অভিনেতা
বিষয়শ্রেণী:২১শ শতাব্দীর বাংলাদেশী অভিনেতা
বিষয়শ্রেণী:চট্টগ্রাম কলেজের প্রাক্তন শিক্ষার্থী
বিষয়শ্রেণী:চট্টগ্রাম জেলার অভিনেতা
বিষয়শ্রেণী:বাংলাদেশী টেলিভিশন অভিনেতা
বিষয়শ্রেণী:বাংলাদেশী নাট্য অভিনেতা
বিষয়শ্রেণী:বাংলাদেশী পুরুষ মডেল
বিষয়শ্রেণী:মেরিল-প্রথম আলো পুরস্কার বিজয়ী
বিষয়শ্রেণী:১৯৬৮-এ জন্ম